《高阳台 忆梅》
清代·宗婉

寂寂闲庭，愔愔小院，东风消息沉沉。月地云阶，去年想到如今。

婵娟别后期无恙，奈近来、连日春阴。最愁它，冷尽芳魂，酸尽芳情。

孤村何处吟魂渺，记残宵有梦，流水无心。惨惨凄凄，几回觅觅寻寻。

笛声吹落空山月，梦回时、独自沉吟。怕来迟，花怨蹉跎，人怨飘零。

作者简介：宗婉，字婉生，常熟人。山西同知萧瓒、北河州判锦炤母。有《梦湘楼稿》。